

Magyarország nagykövetsége

Zágráb

**A Plenkovic-kormány kihelyezett eszéki ülése, magyar közutas vonatkozással**

**Vezetői összefoglaló: *A kormány december 1-i eszéki „tematikus” ülésén a Szlavónia Projekt keretein belül 1,05 milliárd kuna (kb. 140 M EUR) értékű programokra kötött szerződést a megyeszékhellyel és a megyével. A legértékesebb beruházás az antalfalvai (Antunovac) Orlovnjak Hulladékkezelő Központ, míg legnagyobb projekt Eszék városi villamoshálózat felújítása és új buszok vásárlása lesz. Utóbbi célokra 232 millió kuna (kb. 30,93 M EUR) vissza nem térítendő támogatást biztosított. Bejelentették az V/c folyosó építésének folytatását, a megyei közúti és vasúti infrastruktúrájának felújítását és bővítését 600 millió kuna értékben (kb. 80 M EUR).***

A horvát kormány december 1-jén tematikus ülést tartott Eszéken, amelyen több – Eszék városa és Eszék-Baranya megye szempontjából – több fontos projekt megindításáról határozott:

* **Orlovnjak Hulladékkezelő Központ (Antunovac)** – Az építés előkészítésére a Környezetvédelmi és Energetikai Minisztérium pályázati felhívást ír ki az építési dokumentáció kidolgozására odaítélendő EU-támogatásra. A csomag magában foglalja a megvalósítási tanulmányt, környezeti hatástanulmányt, elvi terveket, az EU-finanszírozási pályázati űrlapot és a dokumentációt. A projekt előkészítési fázisa 2019 végére zárul majd le.
* **A Tranzit nevű drávai folyami kikötőig vezető csatlakozó út rekonstrukciója** – A projekt az eszéki Tranzit Folyami Kikötőt a D-417-es jelzésű főúttal összekötő 2,3 km-es útszakasz teljes felújítását jelenti, amellyel növelni fogják az út forgalmi kapacitását, valamint a gyalogos- és kerékpár-közlekedés biztonságát. A projekt értéke 6,995 millió kuna (kb. 0,932 M EUR), a szükséges eszközök pedig biztosítottak a Horvát Közutak (Hrvatske ceste – HC) 2018. évi költségvetésében.
* **Eszéki IT Központ létrehozása** – Az állami Eszéki Mezőgazdasági Intézet földingatlant cserél Eszék városával, hogy területén regionális IT Központ létesüljön. Az említett cserével 25.711 m2 építési terület kerül a város tulajdonába, helyébe a Mezőgazdasági Intézet 56.862 m2 területű termőföldtelket kap tulajdonba. A horvát kormány reményei szerint ez a lépés számok új magas hozzáadott értékű munkahely teremtését jelenti.

Az ülés után a kormány és Eszék Város helyi önkormányzata 232 millió kuna (kb. 30,93 M EUR) összegű vissza nem térítendő eszközök odaítéléséről szóló szerződést írtak alá, amelyeket az ***önkormányzat 12 új városi busz beszerzésére és a városi tömegközlekedési hálózat (villamosok) felújítására fog felhasználni***.

***Folytatódnak a megkezdett munkálatok az V/c közlekedési folyosó mentén 2018-ban***, továbbá mintegy 600 millió kunát fognak befektetni a meglévő megyei közúti és vasúti infrastruktúra felújításába. ***Oleg Butkovic, tengerügyi, közlekedési és infrastruktúrákért felelős miniszter*** hangsúlyozta, hogy ***az V/c folyosó a közúti hálózat egyik legfontosabb projektje. A közlekedési tárca tervei szerint*** a svilaji Száva-híd (BiH-HR határ), valamint az ***Eszék-Pélmonostor közötti autópályaszakasz kiépítésének tervezett határideje 2020 vége, míg a Pélmonostor-országhatár szakasz építésére 2020. és 2022. között kerül majd sor.***

Közüzemi infrastruktúrafejlesztés területén szerződést írtak alá a Dráva folyó jobb oldali partjának rendezésére az eszéki szakaszon, továbbá a Valpovo-Belisce-i, valamint a djakovoi vízellátó és szennyvízelvezető hálózat korszerűsítésére.

**Butkovic szerint** haladnak előre az előkészületek egy ***új ömlesztett árukat kezelő kikötői terminál felépítésére Eszéken***. Az új terminál biztosítani fogja az eszéki kikötő átrakodási kapacitásának növelését. A teljes projekt értéke ***17,3 millió euró***, ebből ***15,6 millió eurót*** ***EU-alapokból biztosítanak***, amit az Európai Bizottság még ***2016. szeptember 28-án*** hagyott jóvá.

*Megjegyzés: A kihelyezett kormányülésre meghívták Jankovics Róbert magyar képviselőt is, akire Plenkovic számít az egyes horvát Baranyát érintő projektek realizálásában. Figyelemre méltó ugyanakkor, hogy a HDZ elnök-miniszterelnök a kormányülés idején több időt töltött az ellenzéki polgármester Ivica Vrkic-csel, mint a pártjából kikerült saját főispánjával. Jankovics képviselő úr szerint a közlekedési miniszter szavai alapján az eszéki Dráva-híd és Pélmonostor között kétszer kétsávos autópályát terveznek építeni. A Pélmonostor-magyar határ közti szakaszról később döntenek.*